Wêreldwye pleidooi vir ophef van reisverbodArgieffoto ter illustrasie (Foto: Unsplash) Reis- en toerisme-agentskappe van reg oor die wêreld pleit nou sáám by regeringsleiers om hul reisbeperkings – spesifiek die algehele verbod op reis na sommige lande – op te hef. Die agentskappe is dit eens dat reisbeperkings ingestel word ten koste van die reis- en toerismebedryf wat tans een uit elke tien poste wêreldwyd verteenwoordig. “Wanneer regeringsamptenare openbare beleidsbesluite in belang van openbare gesondheid neem, het daardie regerings ’n verpligting teenoor die bedrywe en individue wat die meeste deur hul besluite geraak word, om finansiële hulpbronne te verskaf.” Só sê die Amerikaanse Vereniging van Reisadviseurs (ASTA), sowel as die Vereniging van Suider-Afrikaanse Reisagentskappe (ASATA), die Vereniging van Kanadese Reisagentskappe (ACTA), die Karibiese Hotel‑ en Toerismevereniging (CHTA), die Europese Reisagente- en Toeroperateursverenigings (ECTAA) en Wêreldreisagentvereniging (WTAAA). Dié organisasies, wat gesamentlik honderde duisende reisagente en ander verwante werkers reg oor die wêreld verteenwoordig, sê in ’n gesamentlike verklaring miljoene werknemers in die reis- en toerismebedryf word tans deur die sluiting van grense en die instel van reisbeperkings geraak. Reeds sukkelende sakeondernemings loop intussen die gevaar om nooit finansieel te herstel nie. Die organisasies pleit dus nou by regeringsleiers om nié onder politieke druk te swig nie, maar hulle eerder deur die wetenskap te laat lei “aangesien hierdie maatreëls ’n beduidende, soms onomkeerbare, impak op ondernemings en werksgeleenthede het”. Die organisasies verwys spesifiek na Kanada wat hom reeds daartoe verbind het om tot Mei volgende jaar steun aan reis-afhanklike ondernemings te verleen en vra dat ander lande sy voorbeeld volg. “ASTA, ASATA, ACTA, CHTA, ECTAA en WTAAA doen ’n beroep op regeringsleiers reg oor die wêreld om toegewyde finansiële ondersteuning aan reis-afhanklike ondernemings te bied en om die reisverbod so vinnig as moontlik op te hef.”